PRAVILA  PRIVATNOSTI

1. UVODNE ODREDBE
Pravila privatnosti Službe Skupštine Tuzlanskog kantona (u daljnjem tekstu: Pravila privatnosti) pružaju informacije o načinu na koji se pikupljaju, koriste, evidentiraju, pohranjuju, dostavljaju i na drugi način obrađuju lični podaci u obavljanju poslova iz nadležnosti Službe Skupštine Tuzlanskog kantona (u daljnjem tekstu: Služba).
Cilj Pravila privatnosti je da, u skladu sa članom 14. Zakona o zaštiti ličnih podataka („Službeni glasnik BiH“, broj: 12/25) (u daljnjem tekstu: Zakon), svim licima, čije lične podatke obrađuje, pruži osnovne informacije o toj obradi na transparentan način.

2. PODACI O KONTROLORU PODATAKA

	Kontrolor podataka
	Tuzlanski kanton Skupština – Služba Skupštine

	Adresa
	Ul. Rose Hadživuković broj 1, 75000 Tuzla

	Kontakt telefon
	+387 35 250 517; +387 35 252 565; fax: +387 35 25 517

	e-mail adresa
	skupstinatk@bih.net.ba 




3. KATEGORIJE I VRSTE LIČNIH PODATAKA KOJI SE OBRAĐUJU

Služba obavlja stručne i druge poslove za potrebe Skupštine Tuzlanskog kantona, predsjednika Skupštine, poslanika i radnih tijela Skupštine iz djelokruga rada Skupštine. U okviru svojih poslova Služba obrađuje sljedeće lične podatke:
· ime i prezime, prebivalište, poštansku adresu, adresu e-pošte, telefonski broj,
· datum i mjesto rođenja, državljanstvo, dob, spol i nacionalnu pripadnost pojedinca,
· jedinstveni matični broj (JMB)
· naziv radnog mjesta, podatke o penzijskom osiguranju, procentu invaliditeta,
· podatak o kreditnom zaduženju, 
· broj identifikacionog dokumenta, 
· podatak o članstvu u sindikatu,
· IP adresu ili naziv domene računara putem kojih su nosioci podataka posjetili web stranicu Skupštine Tuzlanskog kantona,
· broj transakcijskog/bankovnog računa,
· podatke o zdravlju, 
· fotografije nosilaca podataka za internet stranicu, fotografije sa događaja koje organizuje kontrolor,
· snimke nosilaca podataka putem videonadzora i audiozapisa.

3. SVRHA, PRAVNI OSNOV ZA OBRADU LIČNIH PODATAKA I ROKOVI ČUVANJA

Služba obavlja poslove za potrebe Skupštine koji proizlaze iz Ustava Tuzlanskog kantona („Službene novine Tuzlansko-podrinjskog kantona“, br. 7/97, 3/99 i „Službene novine Tuzlanskog kantona“, br. 13/99, 10/00, 14/02, 6/04 i 10/04), Poslovnika Skupštine Tuzlanskog kantona („Službene novine Tuzlanskog kantona“, br. 13/19 i 5/20), Odluke o organizaciji Službe Skupštine Tuzlanskog kantona („Službene novine Tuzlanskog kantona“, br. 2/02 i 2/05), Odluke o utvrđivanju statusa poslanika na stalnom radu u Skupštini Tuzlanskog kantona („Službene novine Tuzlanskog kantona“, br. 3/03, 8/04 i 12/04), Zakona o državnoj službi u Tuzlanskom kantonu – prečišćeni tekst („Službene novine Tuzlanskog kantona“, broj:  11/24) i Zakona o plaćama i naknadama u organima vlasti Tuzlanskog kantona („Službene novine Tuzlanskog kantona“, broj: 2/25), ostalih relevantnih zakona, zaključaka, smjernica, programa rada i drugih akata Skupštine. 
Lične podatke Služba obrađuje u skladu sa članom 8. stav (1) tačke a), c) i e) Zakona, izvršavajući svoje zadatke i ovlaštenja. 
Navedeni zadaci i ovlaštenja uključuju:
· pripremanje i organizovanje sjednica Skupštine i radnih tijela Skupštine;
· osiguravanje i davanje stručnih mišljenja u vezi sa radom Skupštine i radnih tijela Skupštine; 
· osiguravanje i pripremanje dokumentacionih i drugih materijala i podataka potrebnih za rad Skupštine i radnih tijela Skupštine; 
· praćenje izvršavanja zaključaka Skupštine i izvršavanje poslova koji za Službu proizilaze iz tih zaključaka; 
· pružanje i osiguravanje stručne i druge pomoći poslanicima za njihov rad u Skupštini;
· primjena Pravilnika o kriterijima za korištenje sredstava o kojima odlučuje predsjednik Skupštine Tuzlanskog kantona;
· davanje mišljenja u vezi sa zahtjevima različitih subjekata uključujući i fizička lica;
· osiguravanje informisanja javnosti putem web stranice Skupštine, štampe, radija, televizije, web portala i drugih medija javnog informisanja o pitanjima koja se razmatraju i o kojima se odlučuje u Skupštini, kao i o radu radnih tijela Skupštine;
· rješavanje po zahtjevima za slobodan pristup informacijama;
· zasnivanja i regulisanja radno-pravnog statusa u Službi i Skupštini Tuzlanskog kantona. 
Lične podatke Služba obrađuje u vremenskom periodu koji je potreban da se ispuni svrha njihove obrade. Nakon prestanka svrhe u koju su prikupljeni, lični podaci se više ne koriste, ali se čuvaju u arhivi onoliko vremena koliko obavezuju zakonski propisi o arhivskoj građi.

4.  TEHNIČKE I ORGANIZACIJSKE MJERE ZA ZAŠTITU LIČNIH PODATAKA

Lične podatke Služba obrađuje na način kojim se osigurava odgovarajuća sigurnost i povjerljivost kao i odgovarajuća primjena principa zakonite obrade ličnih podataka, smanjenje količine ličnih podataka, po principu neophodnosti, poštujemo vremenski period čuvanja ličnih podataka kao i njihovu raspoloživost. 
U svrhu zaštite ličnih podataka: 
· Pridržavamo se strogih sigurnosnih postupaka kako bismo rizik od uništenja podataka, neovlaštenog otkrivanja podataka i neovlaštenog pristupa podacima sveli na minimum
· Oprema/prostorije u koje pohranjujemo lične podatke smještene su u sigurnom okruženju sa ograničenim fizičkim pristupom (organizovana 24-osatna fizička kontrola ulaska u zgradu Službe/Skupštine) 
· Pristup ličnim podacima imaju samo ovlaštena lica 
· Naši zaposlenici su potpisali izjave o obavezi čuvanja povjerljivosti ličnih podataka
· Redovno educiramo naše zaposlenike kako bi njihov nivo svijesti o zaštiti ličnih podataka bio zadovoljavajući.

5. PRAVA NOSILACA PODATAKA

· Pravo na prigovor (Imate pravo na prigovor kada Vaše podatke obrađujemo u postupku po Vašem zahtjevu ili u postupku po službenoj dužnosti ili po nekom drugom pravnom osnovu. Prigovor se podnosi na obrascu koji možete preuzeti na web stranici Skupštine Tuzlanskog kantona, www.skupstinatk.ba ili u prostorima Skupštine Tuzlanskog kantona, na adresi: Ul. Rose Hadživuković br. 1, 75000 Tuzla. Prigovor se podnosi Agenciji za zaštitu ličnih podataka Bosne i Hercegovine poštom ili lično na adresu: Agencija za zaštitu ličnih podataka u Bosni i Hercegovini, Ul. Dubrovačka br. 6, 71000 Sarajevo, dostavom skeniranog prigovora putem e-maila: azlpinfo@azlp.ba ili usmeno na zapisnik u prostorijama Agencije);
· Pravo na pristup svojim ličnim podacima (U okviru ovog prava možete zatražiti detaljne informacije posebno o svrsi obrade, o vrsti/kategorijama ličnih podataka koji se obrađuju uključujući i uvid u svoje lične podatke, o primaocima ili kategorijama primalaca, te o predviđenom vremenskom periodu u kojem će lični podaci biti čuvani. Pristup ličnim podacima može biti ograničen samo u slučaju kada je posebnim zakonom propisano ograničenje zbog poštovanja prava i sloboda drugih lica);
· Pravo na ispravku ličnih podataka (Imate pravo zahtijevati ispravljanje ili dopunjavanje ličnih podataka ako Vaši podaci nisu tačni, potpuni i ažurni. Napominjemo da je u zahtjevu potrebno navesti šta nije tačno, potpuno ili ažurno i u kojem smislu bi navedeno trebalo ispraviti, te dostaviti potrebnu dokumentaciju u prilog svojih navoda);
· Pravo na brisanje (Imate pravo na brisanje ako Vaši lični podaci više nisu neophodni u odnosu na svrhu u koje smo ih prikupili ili obradili; ako se lični podaci obrađuju uz vašu saglasnost (član 8. stav (1) ili član 9. Zakona) i ako ne postoji drugi pravni osnov za obradu Vaših ličnih podataka; uložili ste prigovor na obradu svojih ličnih podataka, u skladu sa članom 23. stav (1) Zakona, te ako ne postoje drugi pravni osnovi za obradu; lični podaci su nezakonito obrađeni);
· Izuzeci za ostvarivanje prava na brisanje (Radi ostvarivanja prava na slobodu izražavanja i informisanja; radi poštovanja pravne obaveze ili za izvršavanje zadataka u javnom interesu ili pri izvršavanju službenih ovlaštenja kontrolora; u svrhe arhiviranja u javnom interesu, u svrhe naučnog ili historijskog  istraživanja ili u statističke svrhe, u skladu sa članom 56. stav (1), u mjeri u kojoj je vjerovatno da se pravom iz stava (1) može onemogućiti ili ozbiljno ugroziti postizanje ciljeva te obrade; ili radi postavljanja, ostvarivanja ili odbrane pravnih zahtjeva).

6. PRIJENOS LIČNIH PODATAKA DRUGIM KONTROLORIMA PODATAKA

Lične podatke Služba daje pružaocima informatičko-komunikacijskih usluga sa kojima je zaključila ugovor i koji poštuju pravila postupanja sa ličnim podacima. Lične podatke Služba može dati trećoj strani ukoliko je isto potrebno za izvršavanje zakonom propisanih obaveza treće strane ili ukoliko je to neophodno za izvršavanje legitimnih interesa treće strane. Također, lične podatke Služba neće prenositi trećim licima u inostranstvu, osim ukoliko takva obrada nije neophodna na osnovu međunarodnog propisa ili ugovora koji obavezuje Bosnu i Hercegovinu ili ukoliko to nije neophodno u okviru posebnog  postupka u vezi sa zaštitom prava na privatnost koje provodi neka od zemalja članica Evropske unije.
Lične podatke Služba neće prenositi u svrhu direktnog marketinga.

7.  PROMJENE PRAVILA PRIVATNOSTI

Služba će redovno ažurirati Pravila privatnosti kako bi ista sadržavala tačne informacije. O svim izmjenama i dopunama bit ćete blagovremeno informisani, u skladu sa principom transparentnosti.

Za ostvarivanje Vaših prava u vezi sa zaštitom ličnih podataka možete se obratiti službeniku za zaštitu ličnih podataka na sljedeće kontakte:
tel: +387 35 250-517 i +387 35 252-565
fax +387 35 251-339
e-mail: skupstinatk@bih.net.ba.

